Agentia de Plati pentru Dezvoltare Rurala si Pescuit
- Prezentare generala -

Agentia de Plati pentru Dezvoltare Rurala si Pescuit, a fost infiintata prin Ordonanta de Urgenta a Guvernului nr. 13 din 27 februarie 2006, prin reorganizarea Agentiei SAPARD si a primit acreditarea de functionare la finalul anului 2007. Actul de acreditare al Agentiei de Plati pentru Dezvoltare Rurala si Pescuit, ca Agentie ce gestioneaza FEADR, a fost semnat de Ministrul Agriculturii si Dezvoltarii Rurale la data de 15 decembrie 2007 si acopera procedurile si structurile Agentiei (conform Articolului 1, alin. 3 din Regulamentul (CE) nr.885/2005 de stabilire a normelor de aplicare a Regulamentului (CE) nr.1290/2005 in ceea ce priveste acreditarea Agentiilor de plati si a altor entitati si lichidarea conturilor FEGA si FEADR) precum si criteriilor de acreditare aprobate prin Ordinul Ministrului Agriculturii, Padurilor si Dezvoltarii Rurale nr.422/2006.
Principalele directii de investitii care sunt finantate prin FEADR, reprezinta o continuare fireasca a Programului SAPARD prin imbunatatirea procesarii agroindustriale, sprijinirea dezvoltarii fermelor de semi-subzistenta, managementul padurilor si a produselor forestiere, dezvoltarea si modernizarea infrastructurii rurale si in general a satului romanesc.
Totodata, o componenta foarte importanta a FEADR va fi si cea de conservare a biodiversitatii prin impadurirea terenurilor agricole, incurajarea metodelor de productie agricola compatibile cu protectia si imbunatatirea mediului, dar si mentinerea fermelor din zonele montane.

In concordanta cu celelalte componente de investitii se finanteaza atat activitatile de diversificare economica, turism, conservarea patrimoniului natural, cultural si arhitectural, cat si renovarea satelor.

Nu in ultimul rand, o prioritate de finantare este si implementarea unui program pilot LEADER care are ca obiective incurajarea inovatiei in sectorul agricol si forestier, folosirea resurselor naturale si culturale intr-un mod rational si imbunatatirea calitatii vietii in zonele rurale.
Prin actul de acreditare a APDRP, Autoritatea Competenta din cadrul Ministerului Agriculturii si Dezvoltarii Rurale, a stabilit conform Regulamentului Comisiei Europene nr. 885/2006, ca Agentia indeplineste toate criteriile privind structura organizatorica, standardele de resurse umane si relatii publice, procedurile interne, securitatea sistemului informatic, precum si alte activitati specifice.
Agentia de Plati pentru Dezvoltare Rurala si Pescuit ( APDRP) asigura implementarea tehnica si financiara a Fondului European Agricol pentru Dezvoltare Rurala ( FEADR) si a preluat  in totalitate derularea si monitorizarea Programului SAPARD.

Agentia continua  efectuarea platilor pentru proiectele contractate prin SAPARD, iar pana in decembrie 2013, va monitoriza toate proiectele care au fost finantate prin acest Program pentru a se asigura ca beneficiarii respecta clauzele asumate prin contractele de finantare.

Pe langa preluarea integrala a personalului Agentiei SAPARD, APDRP  si-a extins operatiunile la nivel judetean prin preluarea unui numar de 386 de posturi aferente serviciilor tehnice delegate din cadrul Directiilor Judetene pentru Agricultura si Dezvoltare Rurala.
